[{"text_idx": "#000000", "text": "24. aprilllist kuni 6. maini oli mul ta\u0308nu Kodanikuu\u0308hiskonna Sihtkapitalile ja Eesti Kultuurkapitalile vo\u0303imalus osaleda Colombias Cali linnas rahvusvahelisel folkloorifestivalil \u201e1er Encuentro Mundial de las Culturas Populares\u201c ning CIOFF festivalide foorumil. Lisaks minule olid Eesti delegatsioonis veel rahvatantsuru\u0308hm Leigarid ning Eesti Folkloorino\u0303ukogu tegevjuht Monika Tomingas. Visiidi esimestel pa\u0308evadel sain nautida festivaliprogrammi, teine na\u0308dal oli aga ta\u0308iesti pu\u0308hendatud foorumi ettekannetele."}, {"text_idx": "#000001", "text": "Sulnid neiud harfiga on mo\u0308o\u0308danik"}, {"text_idx": "#000003", "text": "Esinejad olid tasemelt va\u0308ga head ning nii mo\u0303nigi kord vo\u0303is ennast lausa vaatama unustada. Va\u0308geva elamuse pakkus Venetsueela rahvatantsuru\u0308hma ansambel, kus po\u0303hiliseks viisipilliks oli harf. Kui siiani olin harjunud kuulma mo\u0303tisklevaid harfipalu pigem sulnite neidude esituses, siis 10-minutine intensiivne soolo Venetsueela noorha\u0308rra poolt pani seda pilli na\u0308gema hoopis uues valguses."}, {"text_idx": "#000004", "text": "Kustumatu elamuse ja\u0308ttis ka Leigarite kaunis rahvalaul, mida kohalik publik hardunult kuulas. Ladina-Ameerika ru\u0308hmad paistsid silma seelikute ilu ning satiinist kostu\u0308u\u0308midega. Kuid oli ka erandeid. Na\u0308iteks kohalik Cali ru\u0308hm Matamba Movimienos Ancestrales, kelle kostu\u0308u\u0308mid olid ku\u0308ll tagasihoidlikumad, kuid sellevo\u0303rra ehedam oli esitatav tants ning muusika. Va\u0308ga eheda elamuse pakkus ka folklooriru\u0308hm Ecuadorist. Kohalike ru\u0308hmade tantsud olid aga kui pilguheit erinevate rahvakildude ajalukku ja kommetele."}, {"text_idx": "#000005", "text": "La\u0308bimo\u0303eldud korraldus. Festivali korralduslik tase oli va\u0308ga ko\u0303rge. Kuigi u\u0308ldine o\u0303hkkond Colombias on pigem lo\u0303unamaale kombeks olevalt aeglane, kus kellaaeg ei pruugi ma\u0308ngida kuigi suurt rolli, pu\u0308sisid ko\u0303ik esinemised rangelt ajakavas. Kindlasti aitas sellele kaasa lava taga tiksuv suur kell. Ka oli po\u0308o\u0308ratud va\u0308ga palju ta\u0308helepanu nii osalejate kui ka pealtvaatajate turvalisusele.\nTa\u0308nulikult ha\u0308a\u0308lekas publik. Esinejatest veelgi su\u0308gavama mulje ja\u0308ttis kohalik publik, kes astus esinejatega elavasse vestlusesse, anti tagasisidet laval toimuvale ning oldi iga elamuse eest ha\u0308a\u0308lekalt ta\u0308nulikud.\nVa\u0308gev turundus. Igal sammul vo\u0303is linnapildis ma\u0308rgata festivali reklaame ning vabatahtlike sa\u0308rke kandvaid inimesi. Ko\u0303iki esinemisi filmiti ja pildistati mitmelt poolt. Mo\u0303nel hetkel see vo\u0303is lausa esimestes ridades istuvaid inimesi segada etenduste nautimisel.\nKesine laat. Tagasihoidlikum osa festivalist oli sealne ka\u0308sito\u0308o\u0308liste laat \u2013 vaid mo\u0303ned u\u0308ksikud mu\u0308u\u0308giletid, kus kaubeldi pa\u0308rlitest ehetega (mis, tuleb tunnistada, olid va\u0308ga peen ka\u0308sito\u0308o\u0308) ning lasteriietega."}, {"text_idx": "#000006", "text": "2.-4. maini toimus ka CIOFF festivalide juhtide u\u0308hine foorum, mille eesma\u0308rgiks oli arendada festivalide omavahelist koosto\u0308o\u0308d, luua tutvusi ning arutada u\u0308hiselt festivalide probleeme. Teemadeks olid va\u0308hemuskultuuride kaasamine, to\u0308o\u0308 noortega, uute tehnoloogiate kasutamine nii festivalide korraldamisel kui ka oma kultuuri tutvustamisel. Oli va\u0308ga huvitav kuulata erinevate festivalide kogemuslugusid kogu maailmast Austraaliast Colombiani ning Ts\u030ciilist Austriani."}, {"text_idx": "#000007", "text": "Kolm pa\u0308eva neist olid pu\u0308hendatud erinevatele ettekannetele ning seeja\u0308rel oli vo\u0303imalik kohtuda 15 erineva Cali folklooriru\u0308hmaga, keda oma festivalile ku\u0308lla kutsuda."}, {"text_idx": "#000008", "text": "Kohtumise puhul oli olulisim, et festivalide korraldajad u\u0308le kogu maailma said silmast silma oma muresid ning ro\u0303o\u0303me jagada ning omavahel tutvuda. See vo\u0303imalus on va\u0308a\u0308rt rohkem kui ko\u0303ik muu."}, {"text_idx": "#000009", "text": "Mida reis minule andis? Loomulikult sain reisilt palju uusi kogemusi ning elamusi. Olulisimaks aga pean vo\u0303imalust vaadata suure rahvusvahelise festivali to\u0308o\u0308korraldust vo\u0303o\u0303rkeelse ku\u0308lastaja seisukohast ning uusi tutvusi. Usun, et need aitavad meid palju Vo\u0303ru pa\u0308rimustantsu festivali korraldamisel."}, {"text_idx": "#000011", "text": "Ta\u0308name, et liitusite meie uudiskirjaga."}]